La Delegació de Manteniment renova sis zones de jocs infantils i per a persones majors
03 de gener 2022

![](/media/uyhmnaad/c2-img_9782-juegos-infantiles.jpg?width=850&height=566.9886363636364)

L'Ajuntament de Sagunt, a través del departament de Manteniment, ha renovat o està renovant durant les últimes setmanes sis zones de jocs de la ciutat destinats als xiquets i xiquetes, així com a les persones majors. Les principals actuacions que s'han dut a terme han sigut canviar el paviment i l'equipament dels diferents parcs.

Des de la regidoria de Manteniment s'ha decidit realizar esta actuació perquè este és un dels espais on les xiquetes i xiquets, així com les persones majors, fomenten la interacció i la integració social; promouen l'esport i la salut física, de manera que s'afavorix el creixement físic i mental i, finalment, estos espais es convertixen en un punt de trobada entre xiquets i xiquetes del barri, així com per als seus familiars.

![](/media/gxtj4hjg/c1-img_9760-juegos-infantiles.jpg?width=850&height=566.9886363636364)

El regidor de Manteniment, Pepe Gil, que ha visitat este matí algunes de les obres, ha explicat que a la ciutat de Sagunt existixen més de 80 zones diferents de jocs infantils i jocs saludables per a majors. «**Soc conscient de la importància que les zones de jocs infantils tenen per a la salut dels xiquets i xiquetes, són espais de convivència on s'aprén, compartix, juga, es fa exercici i se socialitza. A més, per a les persones majors són zones importants que permeten confluir en diferents llocs amb els nets i fills per a compartir experiències. Són espais de socialització, així com són clau per a una bona salut física i mental, entre altres coses, perquè permeten la interacció lúdica dels xiquets i xiquetes amb la gent del barri**», ha indicat Gil.

Les places en les quals s'ha actuat durant estes últimes setmanes i que encara algunes es finalitzaran durant estos dies, són: zona de jocs del barri Racó de l'Horta, on s'ha renovat el sòl que era de lloses per sòl de cautxú continu de colors i s'ha fet neteja especial dels equips; zona de jocs de l'Albereda del Consell, en la qual s'ha renovat part de l'equipament i s'ha canviat el sòl de lloses per sòl de cautxú continu de colors i s'ha aprofitat per a fer neteja especial dels jocs; plaça de l'Aljub, on s'estan renovant completament les dos zones de jocs dels xiquets i xiquetes, així com de les persones majors; plaça Marcelino Camacho (zona EPA) en la qual s'ha realitzat la renovació completa dels elements de jocs i el paviment, a més de la renovació dels equips saludables per a gent major; plaça Picasso, que s'ha renovat completament instal·lant nous elements i paviment continu de colors cridaners i, finalment, en la plaça Noguera s'han renovat els jocs infantils existents i el sòl per un de colors i en continu.

![](/media/jmfcgfbe/c-703b0ab7-juegos-infantiles.jpg?width=351&height=234&mode=max)![](/media/4eqiin04/c-juegos-infantiles.jpg?width=358&height=238&mode=max)

A més, Pepe Gil ha assenyalat que «**atenent estes necessitats i sent conscients que sempre els recursos són insuficients, he decidit fer en l'últim mes una sèrie d'actuacions que vagen dirigides a millorar algunes d'estes 80 zones de jocs. Estes actuacions continuaran al llarg del 2022 i, a més de fer alguna zona nova, millorarem algunes que han quedat pendents. El nostre compromís és continuar treballant en la renovació de les zones de jocs i, a més, fer-les més inclusives incorporant alguns elements perquè puguen participar en ells gent amb diferents discapacitats**».

En este sentit, les actuacions de millora que estan previstes per a executar durant este any 2022, seran en la plaça de Les Parretes, la que hi ha a Baladre i en la plaça Jaume Roig.

![](/media/gpoifa1u/c-7758-juegos-infantiles.jpg?width=378&height=252&mode=max)![](/media/igynubkn/c-9793-juegos-infantiles.jpg?width=380&height=253&mode=max)

*   [](http://www.facebook.com/sharer.php?u=https://aytosagunto.es/va/actualitat/la-delegacio-de-manteniment-renova-sis-zones-de-jocs-infantils-i-per-a-persones-majors/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-de-manteniment-renova-sis-zones-de-jocs-infantils-i-per-a-persones-majors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-de-manteniment-renova-sis-zones-de-jocs-infantils-i-per-a-persones-majors/ "Linked In")
*   [](mailto:?body=https://aytosagunto.es/va/actualitat/la-delegacio-de-manteniment-renova-sis-zones-de-jocs-infantils-i-per-a-persones-majors/)